**Festival Nová dráma/New Drama 2021 plný noviniek!**

***Program pre fanúšikov súčasnej drámy, ale aj online pre divadelných odborníkov zo zahraničia***

**| Bratislava, 28. septembra 2021 | - Sedemnásty ročník festivalu súčasnej slovenskej aj svetovej drámy sa bude konať v Bratislave už o dva týždne. Po predchádzajúcom on-line ročníku pôjde o festival, ktorý organizátori pripravujú čo najbližšie k jeho forme spred epidémie. Čo teda Nová dráma/New Drama 2021 so sebou tento rok prinesie?**

Festival sa bude konať v polovici októbra, presnejšie 11. – 16. októbra 2021 v bratislavských divadelných priestoroch. Jednotlivý program bude prebiehať v Divadle P. O. Hviezdoslava, Štúdiu 12, Slovenskom národnom divadle, v A4 – priestore nezávislej kultúry či v Divadle LAB (VŠMU).

„Aj počas mesiacov strávených doma a bez priameho kontaktu s kultúrou naživo si, verím, väčšina ľudí uvedomila, aká je (nielen) divadelná kultúra dôležitá. Teším sa, že aj napriek mimoriadne ťažkým podmienkam dokázali divadelníci naštudovať a uviesť desiatky divadelných inscenácií – počas spojených dvoch výberových období dramaturgická rada festivalu videla 146 premiér. Desať z nich uvedieme počas 17. ročníka festivalu,“ hovorí riaditeľka Divadelného ústavu, Vladislava Fekete.

**Festival Nová dráma/New Drama s pútavým sprievodným programom**

Prehliadka nominovaných divadelných inscenácií bude, tak ako každý ročník, doplnená aj o sprievodný program. Okrem tradičných podujatí sa návštevníci festivalu môžu tešiť aj na podujatie venované osobnosti slovenského divadla. Sprievodný program:

* **Masterclass** s patrónom 17. ročníka festivalu, ktorým je bieloruský dramatik **Andrej Kurejčik**. Práve Andrej Kurejčik napísal dramatický text s názvom *Urazení. Bielo(rusko)* – text informuje o prvom mesiaci bieloruskej revolúcie, ktorá v krajine začala v roku 2020. Medzičasom bol inscenovaný v desiatkach krajín, preložený bol aj do slovenského jazyka a Divadelný ústav ho vydal v edícii Vreckovky.
* **Odborné podujatie** s názvom Recyklácia v performatívnych umeniach: od kreativity ku komercializácii, ktoré sa bude konať v spolupráci so Slovenským centrom AICT a v partnerstve s LITA.
* **Blaho Uhlár. Hommage** – podujatie venované osobnosti slovenského divadla, ktorou je režisér a spoluzakladateľ Divadla STOKA Blaho Uhlár. Pri príležitosti režisérových sedemdesiatych narodenín vystúpia bývalí a súčasní spolupracovníci Blaha Uhlára – herci, hudobníci, dramaturgovia, historici, kritici a teoretici – s ukážkami zo spoločnej tvorby či ponúknu jej reflexiu a spoločné spomienky.
* Diskusia s názvom ***Koronakríza: čo divadlu dala a čo vzala?*** – o mimoriadne súčasnej téme sa budú rozprávať členovia dramaturgickej rady – Marek Godovič, Elena Knopová, Zuzana Poliščák Šnircová.
* **Trojboj** – podujatie, ktoré je pevnou súčasťou festivalu Nová dráma/New Drama a prinesie inscenované čítania finálových textov súťaže autorských dramatických textov DRÁMA 2020.

**Online platforma pre divadelných odborníkov zo zahraničia**

„Krásnym zvykom počas predpandemických ročníkov festivalu bývali pozvania zahraničných divadelných odborníkov, ktorí prichádzali na festival, sledovali divadelné inscenácie, pričom často práve Nová dráma/New Drama viedla k tomu, že slovenské divadelné súbory smerovali so svojimi inscenáciami do zahraničia.

Nechceli sme, aby o túto možnosť prišli ani v čase, keď je cestovanie zo zahraničia značne obmedzené, preto sme vytvorili neverejnú online platformu pre zahraničných odborníkov na divadlo,“ dopĺňa Vladislava Fekete. Organizátori platformu vytvorili s cieľom prezentovať výnimočné slovenské inscenácie a tvorcov a veria, že aj v tomto náročnom čase bude pre zahraničných odborníkov v oblasti divadla skutočným prínosom.

Výber inscenácií v online platforme bude tiež doplnený o niekoľko najnovších projektov Divadelného ústavu, ako je napríklad projekt **GREEN DRĀMA**, počas ktorého vznikol ucelený zborník 15 slovenských dramatických textov zameraných na ekológiu a ochranu životného prostredia.

---

Festival Nová dráma/New Drama sa bude konať v Bratislave v čase od 11. do 16. októbra 2021, vstupenky na nominované inscenácie sú v predaji – všetky potrebné informácie, ako aj odkazy na lístky nájdu návštevníci na [webovej stránke festivalu](http://www.novadrama.sk).

Vstup na festival bude prebiehať v režime OTP (Očkovaní – Testovaní – Prekonaní), s výnimkou inscenácie Prešovského národného divadla Avery Corman – Júlia Rázusová: *Kramerová vs. Kramer (21. storočia) – Amor fati*, kam budú mať umožnený vstup len očkovaní diváci (z dôvodu kapacity priestoru).

---

**Hlavní usporiadatelia**: Divadelný ústav, BKIS – Bratislavské kultúrne a informačné stredisko, Divadlo P. O. Hviezdoslava

**S podporou**: podujatie vzniklo s podporou Bratislavského samosprávneho kraja a mesta Bratislava.

**Partneri**: Slovenské národné divadlo, Divadelná fakulta VŠMU, Divadlo Lab, Štúdio 12, A4 – priestor súčasnej kultúry, Slovenské centrum AICT, LITA, Lugas – reklamné a darčekové predmety, Artforum, Fusakle

**Mediálni partneri**: RTVS, Rádio Devín, Pravda, TASR, *kød – konkrétne ø divadle*, citylife.sk, in.ba

Divadelný ústav a Slovenské národné divadlo sú štátnymi príspevkovými organizáciami zriadenými Ministerstvom kultúry Slovenskej republiky.

Záštitu nad festivalom prebral primátor mesta Bratislava, Matúš Vallo.

**Program Nová dráma/New Drama 2021**

**Nedeľa 10. október**

19.00 | Divadlo P. O. Hviezdoslava | OTP

Štátne divadlo Košice  
**Stefan Zweig: *Netrpezlivosť srdca***Réžia: Júlia Rázusová

**Pondelok 11. október**

16.00 | A4 – priestor súčasnej kultúry | očkovaní

Prešovské národné divadlo **Avery Corman – Júlia Rázusová: *Kramerová vs. Kramer (21. storočia) – Amor fati***  
Réžia: Júlia Rázusová

19.00 | Divadlo P. O. Hviezdoslava | OTP   
Slávnostné otvorenie patrónom festivalu Andrejom Kurejčikom

Mestské divadlo Žilina **Miklós Forgács: *Bezzubatá***Réžia: Eduard Kudláč

**Utorok 12. október**

10.00 – 12.30 | Štúdio 12 | OTP

Andrej Kurejčik – masterclass bieloruského dramatika, patróna festivalu

17.00 | Štúdio 12 | OTP

**Elfriede Jelinek, Franz Schubert: *Winterreise/Zimná cesta***Réžia a koncept: Peter Mazalán

19.00 | Slovenské národné divadlo – Štúdio | OTP

Divadlo Alexandra Duchnoviča v Prešove **Michał Walczak: *Pieskovisko***Réžia: Braňo Mazúch

**Streda 13. október**

16.00 | Divadlo Lab | OTP

Divadlo Pôtoň, Horácke divadlo Jihlava **Michal Ditte, Iveta Ditte Jurčová: *Swing Heil!***Réžia: Iveta Ditte Jurčová

19.00 | Divadlo P. O. Hviezdoslava | OTP

Divadlo Jána Palárika v Trnave **Andrej Kalinka: *Temperamenty***Réžia: Andrej Kalinka

**Štvrtok 14. október**

13.00 – 16.00 | Štúdio 12 | OTP

**Blaho Uhlár. Hommage**

17.00 | Divadlo P. O. Hviezdoslava | OTP

Divadlo Jozefa Gregora Tajovského vo Zvolene **Katarína Kucbelová – Peter Palik: *Čepiec***  
Réžia: Peter Palik

19.00 | Slovenské národné divadlo – Sála činohry | OTP

Slovenské národné divadlo **Jiří Havelka a kol.: *Dnes večer nehráme***Réžia: Jiří Havelka a kol.

**Piatok 15. október**

10.00 – 13.00 | Štúdio 12 | OTP

**Recyklácia v performatívnych umeniach: od kreativity ku komercializácii**medzinárodná konferencia

19.00 | Divadlo P. O. Hviezdoslava | OTP

Slovenské komorné divadlo Martin **Lukáš Brutovský: *D1 (pracovný názov)***Réžia: Lukáš Brutovský

**Sobota 16. október**

13.00 – 14.30 | Štúdio 12 | OTP

**Koronakríza: čo divadlu dala a čo vzala?**  
diskusia o súťažných inscenáciách

15.00 – 17.00 | Slovenské národné divadlo – Modrý salón | OTP

**Trojboj**  
inscenované čítanie finálových textov súťaže Dráma 2020

19.00 | Štúdio 12 | OTP

**Slávnostné ukončenie a odovzdávanie festivalových cien**